Το ηλεκτροκαρδιογράφημα είναι αναπόσπαστο κομμάτι της καρδιολογικής εξέτασης. Είναι αξιοσημείωτο ότι εδώ και περισσότερο από έναν αιώνα αποτελεί μία από τις βασικότερες ιατρικές εξετάσεις. Με το ηλεκτροκαρδιογράφημα μελετώνται τα ηλεκτρικά δυναμικά που παράγονται κατά τη λειτουργία της καρδιάς. Το ηλεκτροκαρδιογράφημα μπορεί να συμβάλλει στη διάγνωση στεφανιαίας νόσου, οξέος εμφράγματος του μυοκαρδίου, κολπικής μαρμαρυγής και άλλων αρρυθμιών καθώς και άλλων παθολογικών καταστάσεων.  Η λήψη καλού ιστορικού, η ενδελεχής κλινική εξέταση και το ηλεκτροκαρδιογράφημα πολλές φορές αρκούν για να μας οδηγήσουν στη σωστή διάγνωση.